CELEX: C2006/060/103
Language: el
Date: 2006-03-11 00:00:00
Title: Υπόθεση F-128/05: Προσφυγή που ασκήθηκε στις  20 Δεκεμβρίου 2005  — Adolf κ.λπ. κατά Επιτροπής

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/56
            
         Προσφυγή που ασκήθηκε στις 20 Δεκεμβρίου 2005 — Adolf κ.λπ. κατά Επιτροπής
   (Υπόθεση F-128/05)
   (2006/C 60/103)
   Γλώσσα διαδικασίας: η γαλλική
   Διάδικοι
   
      Προσφεύγοντες: Claude Adolf κ.λπ. (εκπρόσωποι: οι δικηγόροι L. Levi και G. Vandersanden)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   
               —
            
            
               κήρυξη της προσφυγής παραδεκτής και βάσιμης, συμπεριλαμβανομένης της εμπεριεχομένης ενστάσεως περί παρανόμου χαρακτήρα·
            
         
               —
            
            
               κατά συνέπεια, ακύρωση των εκκαθαριστικών συντάξεως του Μαρτίου 2005 των προσφευγόντων, με αποτέλεσμα την εφαρμογή του διορθωτικού συντελεστή που ισχύει για την πρωτεύουσα της χώρας κατοικίας τους, ή, τουλάχιστον, διορθωτικού συντελεστή ικανού να αντικατοπτρίζει καταλλήλως τις διαφορές ως προς το κόστος ζωής στους τόπους όπου θεωρείται ότι οι προσφεύγοντες διενεργούν τις δαπάνες τους και, επομένως, να ανταποκρίνεται στην αρχή της αντιστοιχίας·
            
         
               —
            
            
               καταδίκη της καθής στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγοντες στην υπό κρίση υπόθεση είναι, όλοι τους, υπάλληλοι συνταξιοδοτηθέντες πριν από την 1η Μαΐου 2004. Οι προσφεύγοντες αμφισβητούν το εφαρμοζόμενο μεταβατικό καθεστώς, εν αναμονή της καταργήσεως των διορθωτικών συντελεστών μέσω του κανονισμού (ΕΚ, Ευρατόμ) 723/2004 του Συμβουλίου, της 22ας Μαρτίου 2004, περί του καθεστώτος των μονίμων υπαλλήλων των Ευρωπαϊκών Κοινοτήτων (1) καθώς και του καθεστώτος που εφαρμόζεται επί του λοιπού προσωπικού, στο μέτρο που το εν λόγω καθεστώς στηρίζεται σε νέο υπολογισμό διορθωτικών συντελεστών «συντάξεως» οι οποίοι δεν υπολογίζονται πλέον σε σχέση με την πρωτεύουσα αλλά σύμφωνα με το μέσο κόστος ζωής στο κράτος μέλος όπου ο δικαιούχος συντάξεως δικαιολογεί την ύπαρξη της κύριας εγκαταστάσεώς του.
   Προς στήριξη των αξιώσεών τους, οι προσφεύγοντες ισχυρίζονται, καταρχάς, ότι ο προπαρατεθείς κανονισμός στηρίζεται επί εσφαλμένης αιτιολογίας, εφόσον ούτε η αυξανόμενη ενοποίηση της Κοινότητας ούτε η ελευθερία κυκλοφορίας και διαμονής ούτε η δυσχέρεια επαληθεύσεως του πραγματικού τόπου κατοικίας των συνταξιούχων μπορούν να χρησιμεύσουν ως βάση για το επίμαχο μεταβατικό καθεστώς.
   Στη συνέχεια, οι προσφεύγοντες προβάλλουν παραβίαση εν προκειμένω των αρχών της ίσης μεταχειρίσεως, της ασφάλειας του δικαίου, της αναδρομικότητας των κεκτημένων δικαιωμάτων και της προστασίας της δικαιολογημένης εμπιστοσύνης.
   
      (1)  DO L 230, de 19.8.1991, p. 1.